Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 207/14/5507	Námestovo, 16.5.2014
EEČ : 2-41-64-2014

U Z N E S E N I E

Trestná vec:	obvinený XXXXX  
Prečin:	Hanobenie miesta posledného odpočinku podľa § 365 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Námestovo
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 150,00 € 
b.	Peňažná suma určená na všeobecne prospešné účely: 75,00 € 
c.	Konkrétny adresát peňažnej sumy určenej na všeobecne prospešné účely: XXXXX  
d.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Trstena pod spisovou značkou ORP-260/TR-DK-2014.
-  dňa 10. 11. 2013 v poobedňajších hodinách na novom cintoríne v Trstenej vytiahol zo zeme drevený kríž, ktorý bol na hrobe zosnulého XXXXX a tento odniesol a zahodil do kontajnera na odpad, následne sa vrátil a porozhadzoval a poškodil výzdobu a to 4 chryzantény a 4 kahance na hrobe zosnulého XXXXX, čím poškodenej XXXXX spôsobil škodu vo výške 74,- EUR,

 -  dňa 11. 12. 2013 v poobedňajších hodinách na novom cintoríne v Trstenej poškodil kríž na hrobe zosnulého XXXXX a to tak, že oboma rukami uchopil vrchnú časť kríža a túto otočil, čím došlo k jeho zlomeniu v spoji, kde túto vrchnú časť kríža odniesol do kontajnera na odpad, následne sa vrátil a porozhadzoval a poškodil 2 svietniky a veniec na hrobe zosnulého XXXXX, čím poškodenej XXXXX spôsobil škodu vo výške 45,- EUR,

- dňa 16. 12. 2013 v poobedňajších hodinách na novom cintoríne v Trstenej poškodil kríž na hrobe zosnulého XXXXX a to tak, že oboma rukami uchopil vrchnú časť kríža a túto otočil, čím došlo k jeho zlomeniu v spoji, kde túto vrchnú časť kríža odniesol do kontajnera na odpad, čím poškodenej XXXXX spôsobil škodu vo výške 14,- EUR,

- dňa 06. 01. 2014 v čase okolo 13.00 hod na novom cintoríne v Trstenej poškodil kríž na hrobe zosnulého XXXXX a to tak, že oboma rukami uchopil vrchnú časť kríža a túto otočil, čím došlo k jeho zlomeniu v spoji, kde túto vrchnú časť kríža odniesol do kontajnera na odpad, následne sa vrátil k hrobu a porozhadzoval výzdobu hrobu a prevrátil 2 kusy kvetináčov s okrasnými rastlinami, sádrovú sošku anjela a 4 kusy kahancov s plastovým krytom odniesol na neznáme miesto a polámal kyticu chryzantén, čím poškodenej XXXXX spôsobil škodu vo výške 45,- EUR, pričom horeuvedenými skutkami spôsobil poškodenej XXXXX, nar. 18. 12. 1960 celkovú škodu vo výške 178,- EUR,

Odôvodnenie: 
Poverený príslušník Obvodného oddelenia PZ Trstená pod č. ORP-260/TR-DK-2014 vykonával skrátené vyšetrovanie v trestnej veci obv. XXXXX pre prečin hanobenie miesta posledného odpočinku podľa § 365 odsek 1 Trestného zákona, ktorého sa mal dopustiť na tom skutkovom základe, ako je to popísané vo výrokovej časti citovaného uznesenia povereného príslušníka PZ. 

Po skončení skráteného vyšetrovania poverený príslušník predložil spisový materiál na tunajšiu prokuratúru spolu s návrhom na konečné rozhodnutie.

Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Za prečin hanobenie miesta posledného odpočinku podľa § 365 odsek 1 Trestného zákona možno uložiť trest odňatia slobody až na dva roky.

Dňa 25. 04. 2014 obvinený XXXXX a poškodená XXXXX, v rámci konania sp. zn. 1M 8/2014, pred  probačným a mediačným úradníkom Okresného súdu v Námestove uzavreli dohodu o zmieri, v rámci ktorej obvinený vyhlásil, že spáchal skutok, ktorý sa mu kladie za vinu, svoje konanie oľutoval a osobne sa ospravedlnil poškodenému. Z vyhlásenia poškodenej je zrejmé, že už nežiada inú finančnú náhradu škody, nakoľko obvinený jej uhradil škodu vo výške 150,- EUR dňa 12. 03. 2014.

Obvinený XXXXX a poškodená XXXXX so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho uzavreli dohodu o zmieri, ktorú vlastnoručne podpísali.

Dňa 16. 5. 2014 zložil obv. XXXXX, na účet Okresnej prokuratúry v Námestove peňažnú sumu vo výške 150,-Eur, z ktorej 75,-Eur je určených na všeobecne prospešné účely pre XXXXX a 75,-Eur je určených na peňažnú pomoc obetiam trestnej činnosti.

Obvinený a poškodená s týmto spôsobom vybavenia veci vyslovili súhlas.

Pri hodnotení osoby obvineného, bolo zistené, že tento nebol doposiaľ súdne trestaný a ani priestupkovo sankcionovaný. Zo správ o povesti nevyplývajú na obvineného žiadne negatívne  skutočnosti. 

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci.

	Vzhľadom k vyššie uvedeným skutočnostiam rozhodol som tak, ako je uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Michalík
prokurátor